text: बेंगलूर : कर्नाटक हाई कोर्ट ने विज्ञापन को लेकर क्रिकेटर महेंद्र सिंह धोनी की आलोचना की है। कहा है कि सेलेब्रिटी सिर्फ पैसों के लिए विज्ञापन करार करते हैं और उसके असर के बारे में नहीं सोचते हैं। धोनी के खिलाफ हिंदू देवता की कथित तौर पर खराब छवि पेश करने वाले एक विज्ञापन को लेकर केस दर्ज कराया गया था। उसके खिलाफ धोनी ने हाई कोर्ट में अपील की है। न्यायमूर्ति एएन वेणुगोपाल गौड़ा ने मौखिक टिप्पणी करते हुए कहा- एक सेलिब्रिटी तथा धोनी जैसे क्रिकेटर को लोगों की धार्मिक भावनाएं आहत होने की बात मालूम होनी चाहिए। उन्हें ऐसे विज्ञापनों का करार करते समय उसका परिणाम मालूम होना चाहिए। इस मामले में शिकायत करने वाले सामाजिक कार्यकर्ता जयकुमार हिरेमथ ने आरोप लगाया है कि धोनी एक बिजनेस मैगजीन के आवरण पृष्ठ पर भगवान विष्णु के रूप में विभिन्न वस्तुओं के साथ ही अपने हाथ में एक जूता लिए भी दिखते हैं।